《期夜月》
宋代·刘浚

金钩花绶系双月。腰肢软低折。揎皓腕，萦绣结。轻盈宛转，妙若凤鸾飞越。无别。香檀急扣转清切。翻纤手飘瞥。催画鼓，追脆管，锵洋雅奏，尚与众音为节。

当时妙选舞袖，慧性雅资，名为殊绝。满座倾心注目，不甚窥回雪。纤怯。逡巡一曲霓裳彻。汗透鲛绡肌润，教人传香粉，媚容秀发。宛降蕊珠宫阙。

作者简介：刘浚，生平不详。曾有诗题阮师旦东湖轩，郭祥正《青山集》卷二九亦有《阮师旦希圣彻垣开轩而东湖仙亭射的诸山如在掌上……》诗，当为同时代人。